Brackenfell: EFF moet vir skade betaal | Netwerk24
Deur Ané van Zyl 17 Mei 2021 13:46
EFF-lede beweeg oor die pad naby die Hoërskool Brackenfell tydens die betoging. Foto: Adrian de Kock
Die landdroshof in Kuilsrivier het dit Vrydag gelas in die saak tussen die metro en die EFF nadat lede van die party, die publiek en die polisie slaags geraak het tydens dié betoging deur lede van die EFF. Die betoging is gehou weens beweringe van rassisme by die Hoërskool Brackenfell.
Vroeër is berig die Brackenfell-poskantoor, voertuie by 'n motorhandelaar en voertuie van die polisie en metropolisie is tydens die betoging beskadig.
"Die EFF het in November aansoek gedoen om in die Brackenfell-gebied te betoog en het sodoende verantwoordelikheid aanvaar om aan wetgewing te voldoen en te verseker dat die betoging vreedsaam verloop. Dit het egter nie gebeur nie en die betogers het die polisie se bevele verontagsaam," lui 'n verklaring van die metro.
"Die EFF het nie op 'n skadevergoedingseis gereageer wat die metro in Maart vanjaar aan hom gestuur het nie. Daarin word hul oortreding van die Wet op Byeenkomste, asook besonderhede rakende die skade, uitgestip."
Betogers in November verlede jaar in Brackenfell. Foto: Adrian de Kock
Luidens die verklaring beloop die skade R87 312,25 en sluit dit skade aan 'n brandweerwa, 'n ambulans, agt verkeersligte, 'n verkeersligkas en vullisdromme in.
"Hoewel die reg op vreedsame betogings deur die Grondwet beskerm word, is daar geen rede om infrastruktuur te beskadig nie. Enigeen wat dit doen, moet daarvoor verantwoordelik gehou word," lui die verklaring.
Dan Plato, burgemeester van Kaapstad, sê hulle is bly dat die hof dit goedgedink het om diegene wat verantwoordelik is vir die skade verantwoordbaar te hou. "Ons inwoners hoef nie wetteloosheid te duld nie en ek dink dit stuur 'n sterk boodskap uit."
Die betoging het gekom nadat daar beweer is dat net wit leerlinge na 'n private matriekafskeid by die skool uitgenooi is en geen van sy anderskleurige matrikulante nie.